biogass
Store norske leksikon,Teknologi og industri,Energi,Energi og ressurs
Biogass er gassblandinger som blant annet inneholder metan og som blir dannet ved anaerob (oksygenfri) nedbryting av organisk materiale som for eksempel døde plantedeler, matavfall eller husdyrgjødsel.
Bruk Biogass kan anvendes på samme måte som naturgass, til å produsere energi i form av varme og/eller elektrisk kraft, eller til bruk som motordrivstoff. Produksjon Biogass dannes naturlig i myrer og sumpområder hvor den kalles sumpgass, i søppelfyllinger hvor den kalles deponigass, og i gjødselkjellere hvor den kalles gjødselgass. Biogass produseres også i reaktorer ved behandling av kloakkslam, husdyrgjødsel og vått, organisk avfall.Siden en stor del av energien i utgangsstoffene blir tatt vare på i form av metan, avgir den anaerobe (oksygenfrie) nedbrytingen lite varme sammenlignet med aerob nedbryting (kompostering, se kompost).Den anaerobe nedbrytingen skjer via en rekke biokjemiske trinn som avsluttes av de metanogene mikroorganismene, og det er denne gruppen som danner metan. Sammensetning Metan og karbondioksid er hovedbestanddelene i biogass. Metaninnholdet avhenger av utgangsstoffene, men ligger vanligvis på rundt 50 prosent, noe som gir et energiinnhold på rundt 5–6 kWh/m³ (kilowattimer per kubikkmeter) og tilsvarer halvparten av energiinnholdet i naturgass.Biogass inneholder også de giftige gassene hydrogensulfid og ammoniakk, og hvis den dannes av blandet avfall, kommer i tillegg en lang rekke sporstoffer som for eksempel de illeluktende merkaptanene. Ved produksjon av biogass kan fjerning av hydrogensulfid være nødvendig for å unngå korrosjon.I Skogn i Trøndelag ligger Biokraft AS, en fabrikk som produserer flytende biogass for bruk på norske offentlige kollektivkjøretøy. Les mer i Store norske leksikon bioenergi Biokraft AS Eksterne lenker Miljødirektoratet om biogass